**vremelnicie**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

din tot ce mi-am fost nu-mi mai aparţine nimic

sunt a ta în întregime

creată din coasta începutului de lume

a timpului tău

tu alfa

eu omega

doi poli ai aceleiaşi existenţe

fii ai unui Dumnezeu obosit de eşecuri

de pedepse aruncate peste oameni şi îngeri deopotrivă

nu ne suntem continuări

ci enclave

unul în sufletul celuilalt

nici creatorul n-ar putea spune cert

unde începi tu

unde sfârşesc eu

suntem o sublimă îmbinare de culori şi sentimente

aşezate pe pânza de păianjen a vremelniciei

şi totuşi

câtă veşnicie se odihneşte în palmele tale

iubirea mea

\*\*\*

am fost vânt de miazănoapte

pe buzele tale m-am oprit să-mi stâmpăr setea

cu perle de rouă căzute din ochii unui serafim somnoros

mi-am făcut cuib în atriul stâng al timpului tău

tapetat cu puf de lebădă

ceaikovski te-o fi așezat în portativul vremii înaintea mea

sufletul meu te inspiră profund

dispneic și sonor

insuficient de parc-aș locui pe o planetă lipsită de oxigen

cu tine începe și se sfârșește liniștea și neliniștea mea

ne-am născut citindu-ne în palmă poezia destinului

dumnezeu a jucat totul pe o singură carte

fără cusur

creația lui își cere dreptul la veșnicie

și totuși

câtă tăcere amuţeşte limba ceasului pentru o secundă

numai a noastră

iubirea mea

liliana trif ioan grigoraș